<classify> MBUNGE wa Muleba Kusini, Profesa Anna Tibaijuka CCM amesema sababu ya Bodi ya Shule ya Sekondari ya Barbro Johansson Model Girls ya kutaka kurudisha Sh bilioni 1.617 kwa Mkurugenzi wa Mashitaka nchini DPP, Biswalo Mganga ni kumchangia James Rugemalira anayekabiliwa na kesi ya uhuhumu ili atoke gerezani.Ametoa kauli hiyo kwenye mahojiano na kusema kuwa yeye kama Mdhamini wa Bodi hiyo ana wajibu wa kupokea michango ya fedha kutoka kwa watu mbalimbali kwa maendeleo ya shule yao.Profesa Tibaijuka amesema Rugemalira aliwapa fedha hizo kama mchango wake binafsi ambao wao kama shule waliutumia katika kulipa mkopo wao wa Sh bilioni 2.4 katika Benki M wakati huo na kujenga hosteli ya wasichana walioipa jina la Maria Nyerere Hostel.Amesema nafasi ya udhamini aliyonayo katika shule hiyo ndiyo iliyomfanya kupokea fedha hizo Sh bilioni 1.617 kutoka kwa Rugemalira, lakini pia hupokea michango kutoka kwa watu wengine mbalimbali.Kwa mujibu wa Profesa Tibaijuka, uamuzi wa kurudisha fedha hizo kwa DPP umefanywa na Bodi ya Shule baada ya Rais John Magufuli kumshauri DPP ili washitakiwa wanaokabiliwa na kesi za uhujumu uchumi waandike barua za kukiri kosa, kuomba msamaha na kukubali kurejesha fedha na mali za serikali.Alimpongeza Rais Magufuli kwa uamuzi huo kwa kuwa kasi ya kesi za washitakiwa wengi wa uhujumu uchumi ni ndogo na kuwafanya kubaki magerezani kwa muda mrefu bila kesi hizo kutolewa uamuzi.Fedha hizo ambazo zilizua gumzo nchini miaka michache iliyopita, zilielezwa kuwa ni sehemu ya fedha walizogawiwa watu mbalimbali kutoka katika Akaunti ya Tegeta Escrow katika Benki Kuu ya Tanzania BoT.Kutokana na sintofahamu hiyo iliyomkumba, Profesa Tibaijuka alisema kukosekana kwa sheria inayohusu watu kutoa na kupokea michango Voluntary Contribution Act nchini, ilichangia yeye kuchafuliwa baada ya kupokea mchango huo wa fedha kutoka kwa Rugemalira.Alisema taasisi kubwa kama ya Bill Melinda Gates Foundation zinatoa misaada na michango mbalimbali kwa sababu katika nchi zao kuna sheria kama hiyo inayowawezesha kufanya hivyo.Alisema ni vyema hata hapa nchini ikatungwa sheria ya kuhalalisha michango ili wenye uwezo wafanye hivyo kwa uhuru.Mchango hutolewa na kupokewa kwa nia njema, kwa mfano ndugu mwandishi, wewe si uliwahi kufanya harusi? jibu ndiyo, watu si walikuchangia? Jibu ndiyo, sasa waliokuchangia unajua hela zao walizipataje au walizitoa wapi? Jibu hapana.Wakati Profesa Tibaijuka akieleza hayo, imebainika kuwa kati ya watuhumiwa 467 wa makosa ya uhujumu uchumi walioandika barua kwa DPP yumo aliyekuwa Mkurugenzi wa zamani wa Mipango, Ufuatiliaji na Tathimini wa Taasisi ya Kuzuia na Kupambana na Rushwa Takukuru, Kulthum Mansoor na aliyekuwa Makamu wa Rais wa Shirikisho la Soka Tanzania TFF, Michael Wambura.Mansoor na Wambura wameandika barua kwa DPP kuomba msamaha na kukiri makosa ya uhujumu uchumi yanayowakabili.Hayo yalibainishwa jana katika Mahakama ya Hakimu Mkazi Kisutu, Dar es Salaam wakati kesi hizo za uhujumu uchumi zilipokuja kwa ajili ya kutajwa.Katika kesi ya Wambura, Wakili wa Serikali Mwandamizi, Wankyo Simon alidai mbele ya Hakimu Mkazi Mwandamizi Mfawidhi, Kelvin Mhina kuwa shauri hilo limekuja kwa ajili ya kutajwa na upelelezi haujakamilika.Baada ya kueleza hayo, Wambura alidai ameandika barua kwa DPP kutokana na agizo la msamaha uliotolewa na Rais Magufuli hivyo, ameuomba upande wa mashitaka kufuatilia barua hiyo ili apate majibu kwa haraka. Wakili Simon alidai atafuatilia taarifa hizo kwa DPP na itatoa taarifa mapema.  <topic>: KITAIFA 